Diari Oficial de la Generalitat Valenciana


Sumari del DOGV 8906, del 16-09-2020 (2020/7258)

RESOLUCIÓ de 9 de setembre de 2020, de la Conselleria d'Innovació, Universitats, Ciència i Societat Digital, per la qual es convoquen beques salari lligades a la renda per a la realització d'estudis universitaris durant el curs acadèmic 2020/2021 en les universitats públiques de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8906

Data del DOGV
:   16-09-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/7258


Data del document
:   09-09-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

RESOLUCIÓ de 9 de setembre de 2020, de la Conselleria d'Innovació, Universitats, Ciència i Societat Digital, per la qual es convoquen beques salari lligades a la renda per a la realització d'estudis universitaris durant el curs acadèmic 2020/2021 en les universitats públiques de la Comunitat Valenciana. [2020/7258]  
ÍNDEX  
  
I. Beques  
Primer. Objecte i àmbit d'aplicació  
Segon. Condicions de concessió i quantia de la beca  
Tercer. Finançament  
Quart. Requisits generals exigibles  
Cinqué. Model de sol·licitud i documents que han d'adjuntar-s'hi  
  
Sisé. Lloc i termini de presentació de les sol·licituds  
II. Criteris de valoració  
Seté. Criteris d'adjudicació  
Capítol I. Requisits econòmics  
Huité. Renda  
Nové. Deduccions  
Deu. Llindars  
Onze. Patrimoni  
Capítol II. Requisits acadèmics  
Dotze. Mínim de crèdits matriculats  
Tretze. Rendiment acadèmic  
Catorze. Aprofitament acadèmic  
Quinze. Màxim d'anys de la beca  
Setze. Situacions especials  
III. Resolució  
Dèsset. Termini de resolució i notificació  
IV. Del pagament i justificació de la subvenció  
Díhuit. Règim de lliurament del pagament  
Dènou. Termini i forma de justificació  
Vint. Recursos  
  
Per l'Ordre 22/2016, de 10 de juny, de la Conselleria d'Educació, Investigació, Cultura i Esport, s'estableixen les bases reguladores per a la concessió de les beques salari lligades a la renda en les universitats públiques de la Comunitat Valenciana (DOGV núm.7805, de 14.06.2016).  
De conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
I. Beques  
  
Primer. Objecte i àmbit d'aplicació  
Convocar per al curs 2020/2021 les beques salari lligades a la renda per a la realització d'estudis universitaris en les universitats públiques que integren el Sistema Universitari Valencià i en centres públics adscrits a aquestes.  
Podrà sol·licitar la beca salari lligada a la renda per a la realització d'estudis universitaris l'alumnat que assenyala l'article 2 de l'Ordre 22/2016, de 10 de juny, de la Conselleria d'Educació, Investigació, Cultura i Esport.  
A l'efecte de la beca, s'entendrà que, per a poder ser beneficiari de la beca, l'alumnat de segon curs i posteriors haurà d'haver sigut beneficiari en la convocatòria corresponent al curs 2019/2020.  
  
Segon. Condicions de concessió i quantia de la beca  
1. La beca consistirà en una beca salari amb un import màxim per beneficiari que no serà superior a 6.000 euros.  
2. El procediment de concessió d'aquestes beques es tramitarà en règim de concurrència competitiva i per a obtindre la condició de beneficiària la persona sol·licitant haurà de reunir els requisits establits en el títol II de l'Ordre 22/2016, de 10 de juny, de la Conselleria d'Educació, Investigació, Cultura i Esport.  
La subvenció tindrà caràcter plurianual pel fet d'estar condicionada a la resolució de concessió de les beques de caràcter general que per a cada curs acadèmic convoca el ministeri competent en matèria d'educació en la part referent a la beca de quantia fixa lligada a la renda, d'acord amb el que es disposa en el punt 3 del present resolc.  
Tot això atenent el que s'estableix en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. Per a l'alumnat beneficiari de la beca de quantia fixa lligada a la renda que cada curs acadèmic convoca el ministeri competent en matèria d'educació i que, al seu torn, resulte beneficiari de la beca lligada a la renda regulada en aquesta convocatòria per a un mateix curs acadèmic, l'import de l'ajuda serà una quantia que complete l'assignat en la beca de quantia fixa lligada a la renda del ministeri fins a arribar a l'import màxim de 6.000 euros.  
No obstant això, si l'alumnat beneficiari de la beca de quantia fixa lligada a la renda del ministeri competent en matèria d'educació veu revocada la seua beca per incompliment de les obligacions establides pel ministeri per a mantindre-la, no es modificarà l'import de l'ajuda concedida en la resolució de concessió d'aquesta convocatòria.  
  
Tercer. Finançament  
Aquesta convocatòria té caràcter plurianual i per a la concessió d'aquestes beques es destinarà un import total màxim de 87.692.484 - (setze milions d'euros), amb càrrec a l'aplicació pressupostària 82.91.25.768.44.6, línia de subvenció S1313000, «Beques alumnat ensenyaments universitaris i estudis superiors», del programa pressupostari 422.60, Universitat i estudis superiors, i per als anys 2020 i 2021, amb la següent distribució per anualitats: 31.175.765 - (catorze milions cinc-cents mil euros) per a l'exercici pressupostari 2020 i 2.000.000 - (dos milions d'euros) per a l'exercici 2021. Aquest últim import queda condicionat a l'existència de consignació pressupostària adequada i suficient en l'exercici 2021.  
Aquest importe podrà ser incrementat com a conseqüència d'una generació, una ampliació o una incorporació de crèdit, o de l'existència de romanents d'altres convocatòries finançades amb càrrec al mateix crèdit o a crèdits inclosos en el mateix programa o programes del mateix servei, que no requerirà nova convocatòria, de conformitat amb el que es preveu en l'article 58, apartat 2, lletra a, del Reglament de la Llei general de subvencions.  
  
Quart. Requisits generals exigibles  
Per a la concessió d'aquesta beca s'hauran de complir els requisits següents:  
a) Ser espanyol, o posseir la nacionalitat d'un estat membre de la Unió Europea. En el cas de ciutadans de la Unió o dels seus familiars, beneficiaris dels drets de lliure circulació i residència, es requerirà que tinguen la condició de residents permanents o que acrediten ser treballadors per compte propi o alié.  
Tindran la consideració de «familiars» el cònjuge o la parella legal, així com els ascendents directes al seu càrrec i els descendents directes menors de 21 anys al seu càrrec.  
En el supòsit de persones estrangeres no comunitàries, s'aplicarà el que es disposa en la normativa sobre drets i llibertats dels estrangers a Espanya i la seua integració social. En tot cas, hauran d'haver sigut contribuents en l'exercici 2019 de l'IRPF per activitats econòmiques i/o per rendiments del treball, exceptuant els provinents de les beques salari regulades en aquesta convocatòria i les de naturalesa anàloga.  
b) Acreditar la residència administrativa en qualsevol municipi de la Comunitat Valenciana dins del termini de presentació de sol·licituds. Aquest requisit haurà de mantindre's durant tot el curs acadèmic.  
  
c) Cursar estudis conduents a l'obtenció de títols universitaris oficials en les universitats a què fa referència l'article 1, punt 1, de l'Ordre 22/2016, de 10 de juny, de la Conselleria d'Educació, Investigació, Cultura i Esport, en el curs acadèmic 2020/2021.  
  
d) No estar en possessió o no reunir els requisits legals per a l'obtenció d'un títol del mateix nivell o superior al corresponent dels estudis per als quals se sol·licita la beca. A aquest efecte, no podran ser beneficiaris de la beca aquells estudiants a qui únicament els reste, per a l'obtenció del títol, l'acreditació d'un determinat nivell de coneixement d'un idioma estranger.  
e) Reunir els requisits econòmics i acadèmics que s'estableixen en aquesta convocatòria.  
  
Cinqué. Model de sol·licitud i documents que han d'adjuntar-s'hi  
  
1. La tramitació i presentació de la sol·licitud es realitzaran únicament per mitjans electrònics en la plataforma de tramitació de la GVA.  
  
En cas de dubte, pot consultar-se el manual publicat en el web http://innova.gva.es/es/web/universidad/ayudas-y-becas.  
2. El punt d'accés a la tramitació electrònica és la seu electrònica de la Generalitat, accessible en l'adreça web https://sede.gva.es. L'accés directe a aquest tràmit estarà disponible en l'enllaç següent: https://www.gva.es/es/inicio/procedimientos'id\_proc=18824&version=amp.  
  
Les incidències de tramitació electrònica relacionades amb qüestions tecnicoinformàtiques s'atendran a través de l'adreça electrònica generalitat\_en\_kbe@kex.hp.  
Els dubtes relacionats amb el contingut d'aquesta convocatòria seran atesos, exclusivament, a través de l'adreça electrònica bgshuvhaerz@txi.ya.  
Una vegada emplenada la sol·licitud telemàtica, serà signada per la persona interessada a través de qualsevol dels sistemes de signatura electrònica acceptats per la seu electrònica, i enviada pel procediment telemàtic establit, amb la qual cosa es considerarà presentada amb caràcter general, i s'obtindrà el resguard de la sol·licitud, que haurà de ser conservat per la persona sol·licitant per a acreditar, en cas que siga necessari, la presentació de la seua sol·licitud en el termini i la forma establits.  
No seran tingudes en compte aquelles sol·licituds emplenades per via telemàtica que no completen el procés de presentació establit.  
Així mateix, la persona sol·licitant i els altres membres computables de la unitat familiar podran autoritzar la Conselleria d'Innovació, Universitats, Ciència i Societat Digital, amb la seua signatura en la pròpia sol·licitud electrònica, perquè obtinga d'altres administracions públiques la informació necessària per a la determinació, el coneixement i la comprovació de totes les dades acreditatives d'identificació, de residència, acadèmiques, de renda i patrimoni i altres circumstàncies familiars i personals necessàries per a la resolució de la sol·licitud de beca.  
3. Als efectes establits en els apartats anteriors i en els termes legalment previstos, l'autorització telemàtica dels membres computables de la unitat familiar s'efectuarà d'acord amb el que es preveu en els articles 9 i 10 de la Llei 39/2015, d'1 d'octubre, del procediment administratiu comú de les administracions públiques.  
4. Les persones sol·licitants que tinguen dret a alguna de les deduccions en la renda familiar de conformitat amb el que es disposa en el resolc nové, hauran d'emplenar les dades corresponents del model de sol·licitud.  
5. Les persones sol·licitants que al·leguen alguna de les circumstàncies següents adjuntaran a la sol·licitud telemàtica la documentació que figura a continuació. Així mateix, acreditaran que aquestes situacions concorrien el 31 de desembre de 2019.  
5.1. En cas d'orfandat absoluta de l'alumnat menor de 25 anys, s'aportarà un document que acredite la situació d'orfandat.  
5.2. Quan siguen dos o més els fills estudiants menors de 25 anys amb residència fora del domicili familiar per raó d'estudis universitaris, hauran d'aportar un document que acredite que cursen estudis universitaris i resideixen fora del domicili familiar.  
6. L'estudiant sol·licitant de la beca que s'incloga en algun dels supòsits d'unitat familiar que figuren a continuació, annexarà a la sol·licitud telemàtica la documentació que acredite aquesta situació el 31 de desembre de 2019:  
6.1. Quan s'incloga com a únic membre de la unitat familiar:  
Haurà d'aportar la documentació que justifique que disposa dels mitjans econòmics propis suficients, així com de la titularitat o del lloguer del seu domicili habitual. Els dos documents seran necessaris per a acreditar fefaentment la seua independència econòmica i familiar.  
6.2. En cas de viduïtat, separació, divorci, cessament de la convivència o no-convivència de les mares i pares de la persona sol·licitant, s'aportaran, segons siga procedent, els documents següents: certificat de defunció, sentència judicial de separació o de divorci i/o conveni regulador o document públic de mesures sobre la cura i educació dels fills.  
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
7. Amb la presentació telemàtica de la sol·licitud, la persona sol·licitant, o el pare, mare, tutor o persona encarregada de la seua guàrdia i protecció en el cas que siga menor d'edat no emancipat, declaren sota responsabilitat solidària el següent:  
a) Que accepten les bases de la convocatòria per a la qual sol·licita la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'aquestes beques amb qualsevol altra ajuda o beca per a la mateixa activitat o similar.  
e) Que la persona sol·licitant no es troba incursa en cap de les circumstàncies recollides en els articles 13 i 34.5 de la Llei 38/2003, de 17 de novembre, general de subvencions.  
8. Els membres computables de la família inclosos en la sol·licitud telemàtica podran atorgar el seu consentiment a la Conselleria d'Innovació, Universitats, Ciència i Societat Digital perquè obtinga les dades següents:  
a) Dades necessàries per a determinar el seu rendiment acadèmic.  
b) Dades necessàries de renda i patrimoni familiars a l'efecte d'aquesta beca, a través de les administracions públiques corresponents.  
c) El consentiment per a la verificació de les seues dades personals en el Sistema de Verificació de Dades de Residència i Identitat i del servei de consulta de dades de residència legal.  
d) La condició de família nombrosa general o especial.  
e) La condició de família monoparental general o especial.  
f) La consulta del grau de discapacitat.  
g) La condició de persona becada pel ministeri competent en matèria d'educació.  
h) La consulta d'estar en possessió d'un títol universitari oficial.  
Així mateix, les persones sol·licitants podran atorgar a les administracions públiques corresponents aquest consentiment per a consultar les dades relatives al compliment de les obligacions tributàries amb l'Administració general de l'Estat, amb l'Administració de la Generalitat i amb la Seguretat Social.  
En el cas de no atorgar aquest consentiment, les persones sol·licitants adjuntaran a la sol·licitud telemàtica la documentació següent:  
a) Certificat d'empadronament de la persona sol·licitant, dins del termini de presentació de sol·licituds.  
b) Certificat de renda de l'exercici 2019, expedit per l'Agència Estatal d'Administració Tributària, de tots els membres computables.  
  
c) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració general de l'Estat.  
d) Certificat, a nom de la persona sol·licitant, de trobar-se al corrent en el compliment d'obligacions tributàries amb l'Administració de la Generalitat.  
e) Certificat, a nom de la persona sol·licitant, de trobar-se al corrent en el compliment d'obligacions amb la Seguretat Social.  
f) Certificat de béns immobles, expedit per la Gerència del Cadastre, de tots els membres computables.  
g) Document nacional d'identitat (DNI) o, en el seu cas, número d'identitat d'estranger (NIE) de tots els membres computables majors de catorze anys.  
h) En cas de ser família nombrosa, s'aportarà una còpia del títol en vigor, expedit per l'administració corresponent.  
i) En cas de diversitat funcional, s'aportarà el certificat oficial de discapacitat del membre o membres de la unitat familiar assenyalats en el resolc nové 1.c de la present convocatòria.  
j) En cas de ser família monoparental, s'aportarà una còpia del títol en vigor, expedit per l'administració corresponent.  
k) La documentació que acredite la concurrència d'alguna o algunes de les circumstàncies que s'estableixen en els punts quart i cinqué anteriors, si és el cas.  
9. Si la documentació que ha d'adjuntar-se a la sol·licitud i/o la informació subministrada per les administracions públiques a què fa referència el punt 8 anterior, és incompleta o insuficient, es requerirà la persona sol·licitant, per qualsevol mitjà que permeta tindre constància de la recepció per la persona interessada, perquè, en el termini de deu dies, esmene la falta o aporte els documents preceptius, amb l'advertiment que si no ho fa, es considerarà que ha desistit de la seua sol·licitud, d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques, i amb els efectes previstos en l'article 21.1 de la llei esmentada. La persona sol·licitant de la beca podrà indicar en la sol·licitud que vol rebre aquestes notificacions, de manera exclusiva, per mitjans electrònics.  
  
Sisé. Lloc i termini de presentació de les sol·licituds  
El termini de presentació de sol·licituds telemàtiques serà des de l'endemà de la publicació d'aquesta resolució en el Diari Oficial de la Generalitat Valenciana fins al dia 15 d'octubre de 2020, d'acord amb el que s'estableix en el resolc anterior.  
En el supòsit que la persona sol·licitant presente més d'una sol·licitud, es considerarà vàlida l'última presentada.  
  
  
II. Criteris de valoració  
  
Seté. Criteris d'adjudicació  
1. Les beques es concediran en règim de concurrència competitiva. En el cas que l'import de les beques proposades per a concessió supere l'import global màxim a què fa referència el resolc tercer de la present convocatòria, les beques s'adjudicaran en primer lloc a l'alumnat al qual fa referència l'article 2n, punt 2, de l'Ordre 22/2016, de 10 de juny, que haja resultat beneficiari d'aquesta beca en la convocatòria corresponent al curs 2019/2020. Aquesta adjudicació es realitzarà d'acord amb l'ordre següent:  
1r) Alumnat que realitza en el curs acadèmic 2020/2021 quart curs de grau.  
2n) Alumnat realitza en el curs acadèmic 2020/2021 tercer curs de grau.  
3a) Alumnat que realitza en el curs acadèmic 2020/2021 segon curs de grau.  
Si hi ha crèdit suficient, es passarà a adjudicar les beques a l'alumnat que inicie els seus estudis universitaris en el curs acadèmic 2020/2021 al qual fa referència l'article 2n, punt 1, de l'esmentada Ordre 22/2016.  
2. Les beques es concediran en ordre descendent, d'acord amb la nota mitjana obtinguda per l'alumnat proposat per a la concessió en el curs acadèmic anterior. En aquest supòsit les beques s'adjudicaran fins que s'esgote l'import global màxim abans indicat, i quedarà exclòs de la beca l'alumnat amb una nota mitjana inferior a la de l'alumne o alumnes en qui s'esgote aquest import global màxim. En cas d'empat, tindrà preferència el sexe infrarepresentat en la titulació en què estiguen matriculats; si persisteix l'empat, tindrà preferència la renda més baixa.  
  
3. Per a l'alumnat que es matricule per primera vegada de primer curs d'estudis de grau i, estant en possessió del títol de Batxillerat, accedisca a la universitat mitjançant la prova d'accés a la universitat (PAU), d'acord amb el que s'estableix en la Resolució de 10 de juny de 2020, de la presidenta de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià, per la qual es fan públics els acords d'aquesta comissió sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat del curs 2019/2020, per als alumnes que estiguen en possessió del títol de Batxillerat, de tècnic o tècnica superiors de Formació Professional, de tècnic o tècnica superiors d'Arts Plàstiques i Disseny, de tècnic o tècnica esportius superiors, o els equivalents a efectes acadèmics (DOGV 8833, 12.06.2020), s'atendrà la nota d'accés a la universitat excloent-ne la qualificació obtinguda en les proves de les matèries d'opció del bloc de les assignatures troncals; és a dir, aquesta nota d'accés es calcularà conforme a la fórmula 60 % (qualificació final de Batxillerat) + 40 % (nota fase obligatòria de la PAU). En les altres vies d'accés a la universitat, s'atendrà la nota obtinguda en la prova o l'ensenyament que permeta l'accés a la universitat. En aquells casos excepcionals en què la qualificació obtinguda en la prova d'accés per la persona beneficiària no es corresponga amb l'escala de 0 a 10, l'òrgan de selecció realitzarà l'adaptació a aquesta escala que siga procedent.  
  
  
  
CAPÍTOL I  
Requisits econòmics  
  
Huité. Renda  
1. La renda familiar a l'efecte d'aquesta beca s'obtindrà per agregació de les rendes de cadascun dels membres computables de la família que obtinguen ingressos de qualsevol naturalesa, corresponents a l'exercici 2019, i es calcularà segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
2. Per a la determinació de la renda dels membres computables que presenten la declaració per l'Impost sobre la Renda de les Persones Físiques, es procedirà de la manera següent:  
a) Se sumarà la base imposable general a la base imposable de l'estalvi, excloent-ne tots els saldos nets negatius de guanys i pèrdues patrimonials de 2015 a 2018, i el saldo net negatiu de rendiments del capital mobiliari de 2015 a 201 8 a integrar en la base imposable de l'estalvi.  
  
b) D'aquest resultat es restarà la quota resultant de l'autoliquidació.  
  
3. Per a la determinació de la renda dels membres computables que obtinguen ingressos propis i no hagen presentat la declaració per l'Impost sobre la Renda de les Persones Físiques, se seguirà el procediment descrit en l'apartat a del punt 2, i del resultat obtingut es restaran els pagaments a compte efectuats.  
4. Per al càlcul de la renda familiar a l'efecte de beca, són membres computables de la família el pare i la mare, el tutor o persona encarregada de la guarda i protecció del menor si és el cas, la persona sol·licitant, els germans i germanes solters menors de vint-i-cinc anys i que convisquen en el domicili familiar el 31 de desembre de 2019, o els de més edat quan es tracte de persones amb discapacitat, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.  
En el cas de sol·licitants que constituïsquen unitats familiars independents, també es consideren membres computables el cònjuge o, si és el cas, la persona a la qual es troben units per una relació anàloga, així com els fills, si n'hi ha, que convisquen en el mateix domicili.  
5. En el cas de divorci o separació legal dels pares, no es considerarà membre computable aquell que no convisca amb la persona sol·licitant de la beca.  
No obstant això, si és el cas, tindrà la consideració de membre computable i sustentador principal el nou cònjuge, parella, registrada o no, o persona unida per una relació anàloga, les rendes i el patrimoni del qual s'inclouran dins del còmput de la renda i patrimonis familiars. Així mateix, tindrà la consideració de membre computable la persona amb ingressos propis que, en la data indicada, convisca en el domicili amb la persona sol·licitant quan no hi haja relació de parentiu i no es puga justificar un lloguer de pis compartit.  
Quan el règim de custòdia dels fills siga el de custòdia compartida, es consideraren membres computables els dos progenitors de la persona sol·licitant de la beca, els seus fills comuns i els ascendents dels progenitors que justifiquen la seua residència en el mateix domicili que els anteriors amb el certificat municipal corresponent.  
6. En els supòsits en què qui sol·licite la beca siga una persona menor en situació d'acolliment, serà aplicable a la família d'acollida el que es disposa en els paràgrafs anteriors. Quan es tracte d'una persona major d'edat, tindrà la consideració de no integrada en la unitat familiar a aquest efecte.  
7. En els casos en què la persona sol·licitant al·legue la seua independència familiar i econòmica, independentment del seu estat civil, haurà d'acreditar fefaentment que disposa dels mitjans econòmics propis suficients que permeten aquesta independència, així com la titularitat o el lloguer del seu domicili habitual. En cas contrari, i sempre que els ingressos acreditats siguen inferiors a les despeses suportades en concepte d'habitatge i altres despeses considerades indispensables, es considerarà no provada la independència, motiu pel qual, per al càlcul de la renda i patrimoni familiar a l'efecte de beca, es comptaran els ingressos corresponents als membres computables de la família a què es refereixen els punts 4 i 5 d'aquest resolc.  
  
Nové. Deduccions  
1. Calculada la renda familiar a l'efecte de beca segons el que s'estableix en els resolcs anteriors, podran deduir-se'n les quantitats que corresponguen pels conceptes següents:  
a) El 50 % dels ingressos aportats per qualsevol membre computable de la família diferent dels sustentadors principals.  
b) 525 euros per cada germà, incloent-hi la persona sol·licitant, que convisca en el domicili familiar quan es tracte de famílies nombroses de categoria general, i 800 euros per a famílies nombroses de categoria especial, sempre que es tinga dret a aquest benefici. Quan siga la mateixa persona sol·licitant la titular de la família nombrosa, les quantitats assenyalades seran computades en relació amb els fills que la componguen.  
c) 1.811 euros per cada germà o fill de la persona sol·licitant, o per la mateixa persona sol·licitant, que estiguen afectats de minusvalidesa, legalment qualificada, de grau igual o superior al 33 %. Aquesta deducció serà de 2.881 euros quan la minusvalidesa siga de grau igual o superior al 65 %.  
d) 1.176 euros per cada germà de la persona sol·licitant, o per la mateixa persona sol·licitant, menor de 25 anys que curse estudis universitaris i residisca fora del domicili familiar, quan siguen dos o més els fills estudiants amb residència fora del domicili familiar per raó d'estudis universitaris.  
e) El 20 % de la renda familiar quan la persona sol·licitant siga òrfena absoluta i menor de 25 anys.  
2. Per a poder ser tingudes en compte, haurà d'acreditar-se que aquestes situacions concorrien el 31 de desembre de 2019.  
  
Deu. Llindars  
Per a tindre dret a la beca, els llindars de renda familiar no superables seran els següents:  
Famílies d'1 membre: 4.902,00 euros  
Famílies de 2 membres: 9.461,00 euros  
Famílies de 3 membres: 13.787,00 euros  
Famílies de 4 membres: 18.081,00 euros  
Famílies de 5 membres: 22.367,00 euros  
Famílies de 6 membres: 26.559,00 euros  
Famílies de 7 membres: 30.654,00 euros  
Famílies de 8 membres: 34.658,00 euros  
A partir del huité membre s'afegiran 4.002,00 euros per cada nou membre computable.  
  
Onze. Patrimoni  
1. Es denegarà la sol·licitud de beca, independentment de la renda familiar calculada segons el que es disposa en les bases anteriors, quan el valor dels elements indicatius del patrimoni del conjunt de membres computables de la família supere algun o alguns dels llindars següents:  
  
a) La suma dels valors cadastrals de les finques urbanes que pertanguen a la unitat familiar, excloent-ne l'habitatge habitual, no podrà superar els 42.900 euros. En cas de municipis on la data d'efecte de l'última revisió cadastral estiga compresa entre l'1 de gener de 1990 i el 31 de desembre de 2002, es multiplicaran els valors cadastrals per 0,49. En el cas que la data de l'esmentada revisió siga posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en 2003.  
Per 0,37 els revisats en 2004.  
Per 0,30 els revisats en 2005.  
Per 0,26 els revisats en 2006.  
Per 0,25 els revisats en 2007.  
Per 0,25 els revisats en 2008.  
Per 0,26 els revisats en 2009.  
Per 0,28 els revisats en 2010.  
Per 0,30 els revisats en 2011.  
Per 0,32 els revisats en 2012.  
Per 0,34 els revisats en 2013.  
Per 0,36 els revisats en 2014.  
Per 0,36 els revisats en 2015.  
Per 0,36 els revisats en 2016.  
Per 0,36 els revisats en 2017.  
Per 0,36 els revisats en 2018.  
Per 0,36 els revisats en 2019.  
En els municipis enclavats a la Comunitat Foral de Navarra, el valor cadastral es multiplicarà en tot cas per 0,50.  
La Direcció General del Cadastre facilitarà la informació dels municipis que corresponguen a cadascuna de les situacions indicades, a l'efecte d'aplicació del coeficient de ponderació.  
b) La suma dels valors cadastrals de les construccions situades en finques rústiques, excloent-ne el valor cadastral de la construcció que constituïsca l'habitatge habitual de la família, no podrà superar els 42.900 euros. A aquestes construccions els seran aplicables els coeficients multiplicadors, en funció de l'any en què s'haja efectuat l'última revisió cadastral, que s'estableixen en l'apartat a anterior.  
c) La suma dels valors cadastrals de les finques rústiques, excloent-ne els valors cadastrals de les construccions que pertanguen als membres computables de la família, no podrà superar els 13.130 euros per cada membre computable.  
d) La suma de tots els rendiments nets reduïts del capital mobiliari més el saldo net positiu de tots els guanys i pèrdues patrimonials pertanyents als membres computables de la família no podrà superar els 1.700 euros.  
No s'inclouran en aquesta suma les subvencions rebudes per a l'adquisició o la rehabilitació de l'habitatge habitual, les ajudes socials públiques, la renda bàsica d'emancipació ni l'import dels premis en metàl·lic o en espècie obtinguts per la participació en jocs, concursos, rifes o combinacions aleatòries inferiors a 1.500 euros. Els guanys patrimonials derivats dels esmentats premis es comptaran d'acord amb la normativa de l'Impost sobre la Renda de les Persones Físiques.  
  
El valor dels elements indicatius del patrimoni es determinarà de conformitat amb el que es disposa en la normativa de l'Impost sobre la Renda de les Persones Físiques pel seu valor el 31 de desembre de 2019.  
2. Quan siguen diversos els elements indicatius del patrimoni descrits en el punt anterior dels quals disposen els membres computables de la família, es calcularà el percentatge de valor de cada element respecte del llindar corresponent. Es denegarà la beca quan la suma d'aquests percentatges supere el 100 %.  
3. També es denegarà la beca sol·licitada quan la suma dels ingressos procedents d'activitats econòmiques de què siguen titulars els membres computables de la família, en estimació directa o en estimació objectiva, siga superior als 155.500 euros.  
4. A l'efecte del còmput del valor dels elements a què es refereixen els punts anteriors, es deduirà el 50 % del valor d'aquells que pertanguen a qualsevol membre computable de la família, excloent-ne els sustentadors principals.  
  
  
CAPÍTOL II  
Requisits acadèmics  
  
Dotze. Mínim de crèdits matriculats  
1. Per a tindre dret a la beca, les persones sol·licitants hauran d'estar matriculades almenys de seixanta crèdits, és a dir, en règim de dedicació acadèmica a temps complet. Aquest requisit haurà de mantindre's durant tot el curs acadèmic.  
En el supòsit de matricular-se d'un nombre superior de crèdits, tots seran tinguts en compte per a la valoració del rendiment acadèmic, d'acord amb el que es disposa en el resolc catorze.  
2. En el cas d'alumnes que inicien els estudis universitaris, els crèdits reconeguts entraran a formar part del mínim de crèdits matriculats al qual es refereix el punt anterior.  
3. En aquells casos en què, en virtut de la normativa pròpia de la universitat, resulte limitat el nombre de crèdits en què puguen quedar matriculats tots els estudiants, la persona sol·licitant podrà obtindre aquesta beca de conformitat amb el que es disposa en aquesta convocatòria si es matricula en tots els crèdits. Si aquests crèdits es cursen en un quadrimestre/semestre, la quantia de la beca serà del 50 % de la quantitat que li hauria correspost. En el cas que l'alumne es matricule també en el segon quadrimestre/semestre corresponent al curs acadèmic, es completarà la quantia de la beca amb el 50 % restant.  
  
4. En el cas de cursos que tinguen caràcter selectiu, no es concedirà beca salari lligada a la renda a l'estudiant que estiga repetint curs totalment o parcialment. Es considerarà que compleix el requisit acadèmic del nombre mínim de crèdits matriculats en el curs anterior per a obtindre beca quan haja superat totalment l'esmentat curs selectiu.  
  
  
Tretze. Rendiment acadèmic  
L'alumnat de primer curs d'estudis de grau, per a ser beneficiari d'aquesta beca en cursos posteriors, haurà de superar els següents percentatges dels crèdits en què haja estat matriculat:  
  
Branca de coneixement Percentatge de crèdits que han de superar-se  
Arts i Humanitats 95 %  
Ciències 90 %  
Ciències Socials i Jurídiques 95 %  
Ciències de la Salut 90 %  
Enginyeria i Arquitectura 80 %  
  
  
Alternativament, les persones sol·licitants que no superen el percentatge de crèdits establit en el paràgraf anterior podran també obtindre beca en cursos posteriors si acrediten haver superat en l'últim curs realitzat els següents percentatges de crèdits i haver aconseguit les següents notes mitjanes de les assignatures superades:  
  
Branca de coneixement Percentatge de crèdits que han de superar-se Nota mitjana en les assignatures superades  
Arts i Humanitats 85 % 6,50 punts  
Ciències 75 % 6,00 punts  
Ciències Socials i Jurídiques 85 % 6,50 punts  
Ciències de la Salut 75 % 6,50 punts  
Enginyeria i Arquitectura 60 % 6,00 punts  
  
  
Catorze. Aprofitament acadèmic  
1. Es considerarà que compleix el requisit acadèmic establit en el resolc dotze l'alumnat que obtinga un excepcional aprofitament acadèmic. Per a determinar si hi ha un excepcional aprofitament acadèmic de l'alumne, es calcularà l'increment percentual de crèdits en què s'ha matriculat sobre el nombre mínim de crèdits a la matriculació dels quals obliga el punt 1 del resolc dotze.  
2. Per a ensenyaments de la branca d'Enginyeria i Arquitectura, el percentatge de crèdits a superar establit en el resolc tretze per a obtindre beca, depenent del fet que la persona sol·licitant s'aculla a la primera o a la segona de les opcions assenyalades en el resolc esmentat, es determinarà mitjançant la següent fórmula matemàtica:  
85 € (I/10) o bé 65?(I/10)  
Per a ensenyaments de les branques de Ciències i Ciències de la Salut, el percentatge de crèdits a superar establit en el resolc tretze per a obtindre beca, depenent del fet que la persona sol·licitant s'aculla a la primera o a la segona de les opcions assenyalades en el resolc esmentat, es determinarà mitjançant la següent fórmula matemàtica:  
100 € (I/10) o bé 80 € (I/10)  
Per a ensenyaments de les branques Ciències Socials i Jurídiques i Arts i Humanitats, el percentatge de crèdits a superar establit en el resolc tretze per a obtindre beca, depenent del fet que la persona sol·licitant s'aculla a la primera o a la segona de les opcions assenyalades l'apartat esmentat, es determinarà mitjançant la següent fórmula matemàtica:  
100 € (I/10) o bé 90 € (I/10)  
  
I= increment percentual de crèdits matriculats sobre el nombre mínim de crèdits a la matriculació dels quals obliga el resolc dotze, punt 1.  
  
Quinze. Màxim d'anys de la beca  
1. Qui curse estudis de grau de la branca d'Enginyeria i Arquitectura podrà gaudir de la condició de becari durant dos anys més dels establits en el corresponent pla d'estudis.  
En aquest supòsit, la quantia de la beca que es concedisca per a l'últim d'aquests cursos addicionals es reduirà proporcionalment a la reducció de crèdits de la matrícula, en relació amb el mínim de crèdits exigit en el punt 1 del resolc dotze.  
2. Per als altres estudis universitaris, només podrà gaudir-se d'aquesta beca durant els anys de què conste el pla d'estudis.  
3. Els becaris afectats per una discapacitat igual o superior al 65 % podran gaudir de la condició de becari durant dos anys més dels establits en el corresponent pla d'estudis.  
  
Setze. Situacions especials  
1. Quan els ingressos o els resultats acadèmics que hagen d'acreditar-se procedisquen d'un país estranger, la comissió de selecció podrà requerir a la persona sol·licitant l'aportació de la documentació que es considere necessària a aquests efectes. El càlcul del contravalor en euros d'aquests ingressos es farà aplicant el tipus oficial que done un resultat menor i que haja tingut la moneda respectiva el primer dia hàbil de l'exercici 2019.  
2. Quan els ingressos que hagen d'acreditar-se procedisquen de Navarra, Àlaba, Guipúscoa o Biscaia, la comissió de selecció podrà requerir a la persona sol·licitant l'aportació de la documentació que considere necessària a aquests efectes.  
  
  
III. Resolució  
  
Dèsset. Termini de resolució i notificació  
La persona titular de la direcció general competent en matèria d'universitats, a la vista de la proposta de la comissió, resoldrà motivadament el procediment de concessió i denegació de les beques, per delegació de la consellera, i ordenarà la publicació de les relacions de sol·licitants a qui es concedeix o es denega la subvenció en el Diari Oficial de la Generalitat Valenciana.  
Les resolucions a què fa referència el resolc díhuit a) i díhuit b) de la present resolució posaran fi a la via administrativa, i hauran de ser dictades en el termini màxim de sis mesos a partir de l'endemà de la publicació d'aquesta convocatòria.  
La resolució del procediment es notificarà a les persones interessades ajustant-se al que es disposa en l'article 40 de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació s'ajustarà a les disposicions contingudes en l'article 45.1.b de la llei esmentada, i es publicarà en la següent pàgina web:   
http://innova.gva.es/es/web/universidad/ayudas-y-becas.  
  
  
IV. Del pagament i justificació de la subvenció  
  
Díhuit. Règim de lliurament del pagament  
El pagament de la subvenció regulada en aquesta convocatòria serà efectuat a les universitats públiques valencianes, en la seua condició d'entitats col·laboradores, i ajustant-se règim que a continuació s'especifica per a cadascuna de les anualitats en què es concedeix i es resol la present subvenció:  
a) L'import de la subvenció corresponent a l'anualitat 2020 es lliurarà d'acord amb el que es disposa en l'article 21.4 de l'Ordre 22/2016, de 10 de juny, una vegada la persona titular de la direcció general en matèria d'universitats resolga motivadament el procediment de concessió i denegació de les beques, i tenint en compte el que es disposa en els resolcs 2 i 3 de la present convocatòria.  
b) L'import de la subvenció corresponent a l'anualitat 2021 es lliurarà quan es publique en la pàgina web del ministeri competent en matèria d'educació i/o en el BOE la resolució de persones beneficiàries de les beques de caràcter general convocades per aquest ministeri, d'acord amb el que es disposa en l'article 21.4 de l'Ordre 22/2016, de 10 de juny, i una vegada la persona titular de la direcció general en matèria d'universitats resolga motivadament el procediment de concessió i denegació de les beques, tenint en compte el que es disposa en els resolcs 2 i 3 de la present convocatòria.  
  
Dènou. Termini i forma de justificació  
Atés que aquestes beques es concedeixen en atenció a la concurrència d'una determinada situació, no requeriran una altra justificació que acreditar-la prèviament a la concessió en els termes establits en l'Ordre 22/2016, de 10 de juny, conforme al que es preveu en l'article 30, apartat 7, de la Llei 38/2003, de 17 de novembre, general de subvencions.  
  
  
Vint. Recursos  
Contra la present resolució, que posa fi a la via administrativa, podrà interposar-se amb caràcter potestatiu recurs de reposició davant de la consellera d'Innovació, Universitats, Ciència i Societat Digital en el termini d'un mes comptat des de l'endemà de publicar-se en el Diari Oficial de la Generalitat Valenciana, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar-se directament recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de publicar-se en el Diari Oficial de la Generalitat Valenciana, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.  
  
Alacant, 9 de setembre de 2020.- La consellera d'Innovació, Universitats, Ciència i Societat Digital: Carolina Pascual Villalobos.